## Zakon o izmjenama i dopunama Carinskog zakona

### NN 33/1992 (12.6.1992.), Zakon o izmjenama i dopunama Carinskog zakona

# SABOR REPUBLIKE HRVATSKE

Na temelju članka 89.Ustava Republike Hrvatske, a u svezi s člancima
6.i 7.Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Carinskog zakona

Proglašavam Zakon o izmjenama i dopunama Carinskog zakona, kojeg je
Sabor Republike Hrvatske donio na skupnoj sjednici Društveno-političkog
vijeća 4.lipnja 1992.

Vijeća općina 4.lipnja 1992.i Vijeća udruženog rada 4.lipnja 1992.

Broj : PA4-43/1-92.

Zagreb, 9.lipnja 1992.

Predsjednik Republike Hrvatske

**dr.Franjo Tuđman, v.r.**

---

## ZAKON

### o izmjenama i dopunama Carinskog zakona

Članak 1.

U Carinskom zakonu ("Narodne novine", br.53A/91.) u članku
27. stavku 1. točka 12.) se mijenja i glasi:

"12) invalidne osobe - na ortopedska i druga pomagala koja neposredno
služe kao zamjena za nedostajući, odnosno oštećeni organ, te na rezervne
dijelove i potrošni materijal za uporabu tih pomagala koja unesu,uvezu
ili prime iz inozemstva za osobnu uporabu.

Ovlašćuje se Vlada Republike Hrvatske da propiše uvjete za oslobađanje
od plaćanja carine pri unosu, uvozu ili primanju osobnih automobila kao
pomagala prema stavku 1.ove točke.

Povlastica iz stavka, 2.ove točke može se koristiti najviše jednom u
razdoblju od pet godina.

Osobni automobili iz stavka 2. ove točke moraju biti posebno označeni,
a u prometnu dozvolu tih automobila unosi se podatak da vozilo služi isključivo
za prijevoz invalidne osobe.

Ako invalidna osoba, odnosno njezin roditelj ili staratelji osobni automobil
proda, bez naknade ili na drugi način otuđi ili dade na uporabu drugoj
osobi prije isteka roka od 5 godina od dana nabave, obračunat će se i naplatiti
carina koje je ta osoba bila oslobođena u trenutku nabave automobila i
kamata iz članka 248. Carinskog zakona.

Iza točke 12) dodaje se nova točka, koja glasi:

"12a) poduzeća i radnje specijalizirane za proizvodnju ortopedskih
i drugih pomagala koja služe invalidnim osobama kao zamjena za nedostajući,
odnosno oštećeni organ, te humanitarne i druge neprofitabilne organizacije
- na uvoz reprodukcijskih materijala i dijelova koji se ne proizvode u
zemlji, a koriste se u proizvodnji ortopedskih i drugih pomagala iz stavka
1. točke 12. ovoga članka, koja invalidnim osobama služe kao zamjena za
nedostajući, odnosno oštećeni organ;".

Članak 2.

U članku 352. stavku 1. iza točke 6. dodaje se nova točka, koja glasi:

"7) ako na osnovi neistinite dokumentacije unese, uveze ili primi
uz oslobađanje od plaćanja carine ortopedsko i drugo pomagalo, uključujući
i osobni automobil kao pomagalo, te reprodukcijski materijal i dijelove
namijenjene za proizvodnju ortopedskih i drugih pomagala koja invalidnim
osobama služe kao zamjena za nedostajući, odnosno oštećeni organ (članak
27. točka 12. i 12a);

U dosadašnjoj točki 7) koja postaje točka 8), riječi u zagradi: "točka
4). zamjenjuju se riječima: "točka 4),12) i 12a).

Članak 3.

Ovaj Zakon stupa na snagu osmoga dana od dana objave u "Narodnim
novinama".

Klasa : 413-01/91-01/07

Zagreb, 4. lipnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević, dipl.iur.,v.r.**

Predsjednik Vijeća općina

**Luka Bebić, dipl.ing.,v.r.**

Predsjednik Vijeća udruženog rada

**mr. Ivan Matija,v.r.**

Predsjednik Sabora

**dr. Žarko Domljan,v.r.**

Zakon, NN 33/1992-826
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)